Title: Activitat muscular aeròbica i anaeròbica
Course: Biologia - 2n Batxillerat

En el llenguatge esportiu s'han incorporat els termes aeròbic i anaeròbic per referir-se a diferents tipus d'esforç. En realitat, els termes responen al comportament metabòlic de les cèl·lules musculars durant l'esforç.

Durant els primers segons d'un exercici físic intens, el múscul ha de treballar en condicions anaeròbiques ja que les vies oxidatives necessiten un període de temps més o menys llarg per completar-se.

Inicialment, les cèl·lules musculars obtenen energia a partir dels enllaços ~P preexistents en les reserves de fosfocreatina (un compost energètic abundant als músculs). El procés no requereix oxigen i tampos no dóna com a producte l'àcid làctic. Aquesta forma d'obtenir energia es produeix en els primers quatre o cinc segons d'un esforç de màxima intensitat.

Després del període inicial, el múscul comença a utilitzar glucosa, però si les condicions d'oxigenació són insuficients respecte a les demandes, llavors es dóna el metabolisme oxidatiu anaeròbic. La glucòlisi és el procés que proporciona energia per a la contracció, no requereix oxigen i, com que necessita que els coenzims reduïts que es produeixen en el seu curs es tornin a oxidar, té com a resultat el lactat (fermentació làctica). La glucosa procedeix inicialment de les reserves musculars de glicogen.

Si s'utilitzen les vies oxidatives aeròbiques, amb la degradació total de la glucosa, llavors els exercicis són aeròbics. Les cèl·lules musculars obtenen la màxima rendibilitat energètica amb aquest tipus de metabolisme, que trobem en exercicis de baixa intensitat, en què s'aporta més oxigen del que es requereix.

1. Imagina una cursa d'atletisme de 100 m que es va fer en poc més de 10 segons. Explica el tipus de metabolisme que s'ha donat als músculs de les cames dels atletes al llarg de la cursa.
2. Quines són les diferències essencials, pel que fa a les condicions en què es desenvolupen, entre el metabolisme aeròbic i l'anaeròbic? Quins processos anaeròbics coneixes?
3. Justifica per què, tal i com es diu en el text, el metabolisme aeròbic és més rendible que l'anaeròbic.

(De "Biologia 2", de Jordi de Manuel, Ramon Grau i Joaquim Molina. Editorial Teide, 2004)