Title: Fonts de carboni i energia
Course: Biologia - 2n Batxillerat

Fonts de carboni i energia
Segons la font primària d'energia que utilitzen els organismes, es poden classificar en:
- Fotòtrofs: utilitzen l'energia de la llum per a sintetitzar les seves molècules. Són organismes que realitzen fotosíntesi i posseeixen clorofil·la.
- Quimiòtrofs: utilitzen energia alliberada en reaccions químiques. Segons siguin aquestes reaccions químiques distingim:
  - Litòtrofs: obtenen l'energia de reaccions químiques en les quals intervenen compostos inorgànics.
  - Organòtrofs: obtenen l'energia a partir del trencament de molècules orgàniques.

El carboni és el material fonamental que requereixen els organismes i per això moltes vegades quan ens referim a la font dels materials diem "font de carboni". Segons sigui l'origen d'aquests materials els organismes poden ser:
- Autòtrofs: utilitzen el CO2 per a sintetitzar els seus propis compostos orgànics.
- Heteròtrofs: utilitzen compostos orgànics (que contenen carboni), com ara sucres, greixos,...

Les plantes verdes són organismes fotoautòtrofs, mentre que els animals i els fongs són quimioheteròtrofs (més concretament organoheteròtrofs). En el món dels bacteris trobem una gran diversitat metabòlica i podem trobar organismes quimioautòtrofs, litoheteròtrofs o litoautòtrofs. També hi ha organismes que tenen un tipus metabòlic o un altre segons les condicions ambientals. Euglena, per exemple, és fotoautòtrof en presència de llum però quimioheteròtrof en la foscor.
Irene Pelegrí - http://aulatres.net

Aquesta obra està subjecta a una Llicència de Creative Commons.